**Likumprojekta "Grozījumi Sabiedrības vajadzībām nepieciešamā nekustamā īpašuma atsavināšanas likumā" sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta 2016. gada 5. janvāra sēdes protokola Nr. 1 28. § 13. punkts, kas paredz visām ministrijām līdz 2017. gada 1. jūlijam izvērtēt to kompetencē esošos tiesību aktus un, ja nepieciešams, Ministru kabinetā iesniegt grozījumus tiesību aktos, paredzot iespēju saziņas nodrošināšanai starp iestādi un privātpersonu izmantot e-adresi. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Lai novērstu problēmas, kas saistītas ar informācijas apriti, modernizētu un optimizētu valsts pārvaldes darbu saziņā ar privātpersonām, nodrošinot valsts pārvaldes pakalpojumu pieejamību, izveidota viena elektroniskā vide – oficiālā elektroniskā adrese (turpmāk – e-adrese), kurā privātpersona var saņemt visu tai pienākošos korespondenci no valsts iestādēm, neatkarīgi no tā, kura valsts iestāde un kādā jautājumā vēlas sazināties ar privātpersonu un neatkarīgi no tā, vai līdz šim šāda saziņa notika citas elektroniskās sistēmas ietvaros.Atbilstoši Oficiālās elektroniskās adreses likuma (turpmāk – E-adreses likums) 5. panta pirmajai daļai e-adreses izmantošana ir obligāta valsts iestādei, Latvijas Republikas Uzņēmumu reģistra (turpmāk – Uzņēmumu reģistrs) reģistros (turpmāk – reģistri) reģistrētam tiesību subjektam un rezerves karavīram. **No minētā secināms, ka valsts iestādēm pirms saziņas ar privātpersonu būs jāpārliecinās, vai personai nav aktivizēts e-adreses konts. Ja privātpersonai nebūs aktivizēts e-adreses konts, tad saziņa notiks, izmantojot citus informācijas aprites kanālus.** Saskaņā ar E-adreses likuma pārejas noteikumu 1. punktu valsts iestādei, izņemot zvērinātu tiesu izpildītāju un maksātnespējas procesa administratoru, kā arī rezerves karavīram e-adreses kontu aktivizē līdz 2018. gada 31. maijam un šā likuma [5. panta](http://likumi.lv/ta/id/283229-oficialas-elektroniskas-adreses-likums#p5) pirmo daļu piemēro no 2018. gada 1. jūnija, **bet atbilstoši pārejas noteikumu 2. punktam zvērinātam tiesu izpildītājam, maksātnespējas procesa administratoram un tiesām, kas izskata civillietas, krimināllietas, administratīvās lietas un administratīvo pārkāpumu lietas, kā arī Satversmes tiesai šā likuma** [**5. panta**](https://likumi.lv/ta/id/283229-oficialas-elektroniskas-adreses-likums#p5) **pirmo daļu piemēro no 2020. gada 1. janvāra.**Sabiedrības vajadzībām nepieciešamā nekustamā īpašuma atsavināšanas likuma (turpmāk – Likums) 1. pants noteic, ka likuma mērķis ir noteikt caurskatāmu, efektīvu un taisnīgu kārtību, kādā nekustamais īpašums atsavināms sabiedrības vajadzībām.Nekustamā īpašuma atsavināšanas procesa caurskatāmība, efektivitāte un taisnīgums tiek sasniegts arī valsts pārvaldes iestādes vai pašvaldības, kuras kompetencē ir attiecīgo sabiedrības vajadzību nodrošināšana (turpmāk – institūcija), pienākumā sazināties ar privātpersonām par tām piederošo nekustamo īpašumu atsavināšanu.**Sabiedrības vajadzībām nepieciešama nekustamā īpašuma atsavināšanas process nav pielīdzināms nevienam no E-adreses likuma 12. panta piektajā daļā norādītājiem procesu veidiem, un attiecībā uz informācijas nosūtīšanu institūcijai ir uzlikts pienākums nosūtīt konkrēto informāciju privātpersonai, bet nav noteikts, kāds informācijas nosūtīšanas kanāls izmantojams, līdz ar to Likumā nebūtu nosakāms e-adreses risinājuma prioritātes princips, jo tas izriet no paša E-adreses likuma.****Šobrīd Likums paredz institūcijas saziņu ar privātpersonām sabiedrības vajadzībām nekustamā īpašuma atsavināšanas gadījumā, nosūtot paziņojumus nekustamā īpašuma īpašniekam vai personai, kurai par labu attiecībā uz nekustamo īpašumu ir nostiprināta ķīlas tiesība, savukārt gadījumā, ja personai nav dzīvesvietas, paziņojums ievietojams oficiālajā izdevumā "Latvijas Vēstnesis".** Uzsverams, ka Likuma izpratnē dzīvesvieta nav tulkojams kā deklarētā dzīvesvietas adrese, bet skatāms plašāk un gadījumā, ja institūcijai ir informācija par vairākām adresēm, kur nekustamā īpašuma īpašnieks varētu būt sastopams, institūcijai šo paziņojumu būtu jānosūta uz visām šīm adresēm, tādējādi maksimāli nodrošinot, ka nekustamā īpašuma īpašnieks informāciju saņems. **Tikai Likuma 29.2 panta septītajā daļā ir noteikts, ka uzaicinājums vienoties par atlīdzības sadali ir nosūtāms nekustamā īpašuma bijušajam īpašniekam un personai, kurai par labu attiecībā uz nekustamo īpašumu bija nostiprināta ķīlas tiesība, uz deklarētās dzīvesvietas vai juridisko adresi.** Ņemot vērā minēto, secināms, ka Likumā nav ietverts regulējums, kas paredzētu e-adreses izmantošanu sabiedrības vajadzībām nekustamā īpašuma atsavināšanas gadījumā, līdz ar to ir nepieciešams izstrādāt grozījumus Likumā, paredzot institūcijas, zvērinātu tiesu izpildītāju un privātpersonas saziņu, izmantojot e-adresi. **Likumā iecerētie grozījumi izstrādāti ievērojot, ka E-adreses likumā noteikts to subjektu loks, kam e-adreses risinājuma izmantošana būs obligāta, līdz ar to Likumā netiek dublēts šis pienākums, bet tiek paredzēts, ka institūcija var izmantot e-adreses risinājumu. Atbilstoši E-adreses likuma pārejas noteikumu 3. punktam reģistros reģistrēts tiesību subjekts oficiālās elektroniskās adreses kontu aktivizē no 2019. gada 1. janvāra līdz 2019. gada 31. decembrim un šā likuma** [**5. panta**](https://likumi.lv/ta/id/283229-oficialas-elektroniskas-adreses-likums#p5) **pirmo daļu piemēro no 2020. gada 1. janvāra. Tā kā reģistros reģistrētam tiesību subjektam būs pienākums izmantot e-adresi, saziņā ar šo tiesību subjektu būs izmantojams vienīgi e-adreses risinājums un informācija papildus nebūs nosūtama uz juridisko adresi. Fiziskajām personām nebūs obligāta e-adreses konta izveidošana, tās to varēs aktivizēt pēc brīvprātības principa, līdz ar to Likumā paredzēta iespēja sazināties ar personu, izmantojot e-adreses kontu savukārt, ja personai nav izveidots e-adreses konts, zvērināts tiesu izpildītājs informāciju nosūtīs uz personas deklarētās dzīvesvietas adresi, bet** publikācija oficiālajā izdevumā "Latvijas Vēstnesis" ievietojama, ja adresātam nav dzīvesvietas un nav aktivizēts e-adreses konts. **Ņemot vērā, ka vienīgi Likuma 29.2panta septītajā daļā ir precīzi noteikts, kāds informācijas piegādāšanas veids izmantojams, tad tiek precizēta zvērināta tiesu izpildītāja saziņa ar nekustamā īpašuma bijušo īpašnieku un personu, kurai par labu attiecībā uz nekustamo īpašumu bija nostiprināta ķīlas tiesība.**Grozījumu Likumā mērķis nav pretrunā ar visa Likuma mērķi, jo pēc šo grozījumu spēkā stāšanās institūciju un privātpersonu saziņa būs ievērojami vienkāršāka, kā arī gan institūcijām būs vieglāk sasniedzama privātpersona un privātpersonai būs vieglāk sasniedzamas institūcijas. **Vienlaikus norādāms uz Valsts pārvaldes iekārtas likuma 10. panta sesto daļu, kas paredz, ka valsts pārvalde savā darbībā pastāvīgi pārbauda un uzlabo sabiedrībai sniegto pakalpojumu kvalitāti. Tās pienākums ir vienkāršot un uzlabot procedūras privātpersonu labā.**Likumprojekts attieksies uz privātpersonām, kurām būs aktivizēts e-adreses konts. Gadījumos, kad personai nav aktivizēts e-adreses konts, saziņa starp institūciju un privātpersonu notiks tāpat kā līdz šim.Papildus norādāms, ka primāri saziņa notiks, izmantojot e-adresi. To, kādu nosūtīšanas veidu institūcija būs izvēlējusies, persona uzzinās pēc dokumenta saņemšanas – vai nu tas būs pasta paziņojums par ierakstītas vēstules saņemšanu vai paziņojums uz personas e-adreses kontā norādīto komunikācijas kanālu, ka tā ir saņēmusi elektronisko dokumentu. |
| 3. | Projekta izstrādē iesaistītās institūcijas | Likumprojektu izstrādāja Tieslietu ministrija. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Institūcija, privātpersonas, kuru īpašumā ir nekustamais īpašums, kuru paredzēts atsavināt sabiedrības vajadzībām, kā arī privātpersonas, kurām ir nostiprinātas ķīlas tiesības uz konkrēto nekustamo īpašumu. |
| 2. | Tiesiskā regulējuma ietekme uz tautsaimniecību un administratīvo slogu | Izveidota droša, ātra, ērta un uzticama elektroniskā saziņa starp institūciju, zvērinātiem tiesu izpildītājiem un privātpersonām, kā rezultātā iestādēm un privātpersonām tiek samazināts administratīvais slogs – tiek nodrošināta saziņa elektroniskā vidē, tādējādi samazinās personas iesaistīšanās papīra dokumentu sagatavošanā un nosūtīšanā. Personai tiek padarīta efektīvāka un vienkāršāka iespēja realizēt savas tiesības, piedaloties nekustamā īpašuma atsavināšanas procesā. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Likumprojekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Ņemot vērā, ka likumprojekts būtiski nemaina esošo tiesisko regulējumu sabiedrības vajadzībām nekustamā īpašuma atsavināšanas jomā, bet tikai precizē noteikumus par informācijas nosūtīšanu privātpersonām atbilstoši E-adreses likuma regulējumam, saskaņā ar Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 5. punktu sabiedrības papildu līdzdalība likumprojekta izstrādē nav nepieciešama.Saskaņā ar Oficiālo publikāciju un tiesiskās informācijas likuma 2. panta pirmo daļu un 3. panta pirmo daļu tiesību aktus publicē oficiālajā izdevumā "Latvijas Vēstnesis", tos publicējot elektroniski tīmekļa vietnē www.vestnesis.lv. |
| 2. | Sabiedrības līdzdalība projekta izstrādē | Likumprojekts šo jomu neskar. |
| 3. | Sabiedrības līdzdalības rezultāti | Likumprojekts šo jomu neskar. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts pārvaldes iestādes, pašvaldības un zvērināti tiesu izpildītāji. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota jaunu institūciju izveide, esošu institūciju likvidācija vai reorganizācija.Atbilstoši E-adreses likuma 12. panta pirmajai daļai, ja ir aktivizēts e-adreses konts, valsts iestāde (Oficiālās elektroniskās adreses likuma izpratnē) elektronisko dokumentu nosūta, izmantojot e-adresi. No minētā izriet elektroniskās paziņošanas, izmantojot e-adresi, prioritātes princips, tādējādi valsts iestādēm būs pienākums prioritāri izmantot e-adreses risinājumu. Līdz ar to tikai mainīsies saziņas veids ar privātpersonām un netiks palielināta slodze uz institūcijas cilvēkresursiem. |
| 3. | Cita informācija | Nav. |

Iesniedzējs:

tieslietu ministrs Dzintars Rasnačs

Puriņa 67036856

arta.purina@tm.gov.lv